Laing Matang sa Hustisya

Ang Laing Matang sa Hustisya usa ka mubong sugilanon nga sinulat ni Ma. Vera Naome Flores ug napatik sa BISAYA Magasin niadtong Marso 29, 2006.

Hukngay
Ang sugilanon daghag implied plot nga gipasigo sa inantigong estilo. Ang maong pamaagi, bisan dili na bag-o alang sa mga tadhan, apan talagsa ra kining gigawi sa mga bag-ohan. Ug kon gamiton man, makita ang ka kulang sa kahanas. Apan dinhi, gipasundayag ni Flores ang iyang disiplina.

Ang karakter nga si Beatris wala magpaila sa iyang kaugalingon. Bisan gani ang pipila ka panghitabo sa nangaging panahon, napadayag sa awtor pinaagi sa inantigo nga paagi. Kini masihag lamang samtang nagdagan ang estorya. Nagpabilin ang ka hugot sa dagayday bisan pa man kon gitagoan sa awtor ang pipila ka detalye sa pagka tawo sa iyang protagonista.

Daghang balidong pangutana nga mosantop sa hunahuna samtang magbasa sa sugilanon. Pananglit: giunsa kaha paglighot ni Beatris ngadto sa sakyanan ni Mayor dela Cerna? Apan ang maong pangutana, natubag sa sugilanon pinaagi sa lohika nga motrabaho sa atong pangisip sa ato nang pagbasa. Kon nabantayan, giestablisar sa awtor nga ang protagonista nagtungha og kriminolohiya busa dayag na lang ang ka suheto niini sa paniktik. Kon nganong nakailog kini sa manobela sa sakyanan ni Mayor dela Cerna, ang atong hunahuna na ang modugtong niini. Gani, ang kaigmat sa protagonista mapanihag na man natong daan diha sa gihimo niyang pangandam alang sa ipahamtang niyang "lahi nga matang sa hustisya".

Ang kinatibuk-ang sugilanon susama sa usa ka tigmo nga pulos lamang clue ang masigpo sa magbabasa. Kon matibuok sa alimpatakan sa magbabasa ang gambalay sa sugilanon, mosangpot kini sa kahimuot. Ug niini, malamposon kaayo ang awtor sa gisubay niyang disiplina.

Ang bugtong maingong kahuyangan sa sugilanon mao ang ka balido sa matang sa panimalos nga gigamit sa protagonista. Apan kining tanan natapin-an nang daan sa awtor. Gipakita niya nga ingon sa wala nay laing pamaagi si Beatris nga makapanimalos. Gipakita niya ang kagamhanan sa antagonista. Ug kini nagpakita lang nga dili danghag ang awtor sa iyang obra, butang nga nihit igkita sa mga bag-ohan.

Ang orihinal nga hukngay ning sugilanon gihimo ni Richel Dorotan.

Katitikan sa Sinugboanon